b'\n_START_ARTICLE_\nKreditformidler\n_START_SECTION_\nTyper af kreditformidlere\n_START_PARAGRAPH_\nDer findes to typer kreditformidlere: fysiske og online-kreditformidlere.\n_START_SECTION_\nFysiske kreditformidlere\n_START_PARAGRAPH_\nFysiske kreditformidlere markedsf\xc3\xb8rer andre virksomheders kreditprodukter mod at f\xc3\xa5 betaling eller anden aftalt finansiel modydelse. Kreditformidlere kan fx v\xc3\xa6re bilforhandlere, h\xc3\xa5ndv\xc3\xa6rkere, tandl\xc3\xa6ger, kirurgiske klinikker, detailhandlere, internetbutikker og andre, som markedsf\xc3\xb8rer l\xc3\xa5n til k\xc3\xb8b af deres varer eller tjenesteydelser. Det kan blandt andet ske i annoncer, tilbudsaviser, brochurer, p\xc3\xa5 hjemmesider eller i et fysisk butikslokale.\n_START_SECTION_\nOnline kreditformidlere\n_START_PARAGRAPH_\nEn online kreditformidler tilbyder en service, typisk via en hjemmeside. Der findes flere former. I en variant bliver l\xc3\xa5ntager oplyst om l\xc3\xa5nevilk\xc3\xa5rene, anmoder herefter via en l\xc3\xa5ngivers system om l\xc3\xa5n og f\xc3\xa5r direkte besked fra l\xc3\xa5ngiver. I en anden udgave f\xc3\xa5r en l\xc3\xa5ntager mulighed for at indhente tilbud fra en r\xc3\xa6kke l\xc3\xa5ngivere med henblik p\xc3\xa5 at finde det bedste l\xc3\xa5n.\n_START_SECTION_\nAfgr\xc3\xa6nsning\n_START_PARAGRAPH_\nGr\xc3\xa6nsen for, hvorn\xc3\xa5r en virksomhed besk\xc3\xa6ftiger sig med kreditformidling, kan v\xc3\xa6re flydende. I januar 2016 afgjorde Forbrugerombudsmanden, at en dansk prisportal var en kreditformidler, fordi portalen markedsf\xc3\xb8rer kreditaftaler i form af forbrugsl\xc3\xa5n. Afg\xc3\xb8relsen havde betydning, fordi kreditformidlere er omfattet af en r\xc3\xa6kke krav om finansielle oplysninger, som prisportalen p\xc3\xa5 det p\xc3\xa5g\xc3\xa6ldende tidspunkt ikke levede op til. Prisportalen var uenig i afg\xc3\xb8relsen, men tilpassede dog sin hjemmeside i overensstemmelse med forbrugerombudsmandens afg\xc3\xb8relse.'